
Persongalleri

I direktørboligen:

Anny og Martilde Bjerke – søstre

Berdine Bjerke – moren

Harald Bjerke – stefaren, direktør for trikotasjefabrikken

Ferdinand Bjerke – Haralds sønn

Lucien Morel – Berdines tvillingbror

Preben – kusk og altmuligmann

Olufine – kokke

Henny – pike

 

På Haugli:

Hedvig og Hallgrim Fjeld – tvillinger

Anna-Marie Haugli – venninne av tvillingenes avdøde mor

 

I Bergen:

Karsten Bjerke – Haralds bror, forretningsmann

Rolfsen – Karstens nye hustjener

Cornelia Mørk – bekjent av Karsten Bjerke

Hanna Hanevik – enslig mor til Mona, Babben og mange små

Gerd Alværen – Martildes venninne fra Sophiahjemmet

 

Øvrige:

Ada Bjerke – Haralds ugifte søster, bestyrerinne på fabrikken

Aksel Tønder – Ferdinands kamerat, ny lensmann

Gustav Lunde – odelsgutt på Lunde

Julie Lunde – Gustavs yngre søster

Kurt Simonsen – månevokter, mystiker og spiritist

Vigleik – sønn av gamlepresten

Trygve og Signe – hjemløse barn som Vigleik tar vare på

Leonora von Leitner – rik enke

Jack Starling – en forbrytersk engelskmann, arrestert

Lotta Herenfeldt – bestyrer på Lises hus

Blanca Holte – berømt skuespillerinne og Lottas venninne

Katten – hjelper til på Lises hus

Rupert – driver skjenkestuen


Slik sluttet forrige bok

Tiden gikk. Hun hadde ingen anelse om hvor lenge. Så, plutselig, stivnet hun. Ytterdøren åpnet seg. Martilde holdt pusten. Hallgrim var inne. Han hadde klart det! Nå var det ingen vei tilbake.

Det kunne ikke ha gått mer enn ti minutter før han åpnet døren igjen, og nå bar han på noe stort og uformelig. Martilde lente seg frem. Det var Gerds rullestol!

«Hva foregår?» hvisket hun oppkavet da han trillet stolen bak buskaset. «Hvor er Gerd?»

Hallgrim var mørk i blikket. «Den døren du så under trappen, var ikke kjellerdøren.»

Hun rynket pannen. «Ikke?»

«Det er et kott der tanten og onkelen har sperret Gerd inne.»

Martilde slo hånden for munnen. Hun hadde hatt rett. Gerd hadde vært der hele tiden. «Herregud.»

«Jeg er straks tilbake.»

Før hun rakk å svare, var Hallgrim allerede på vei mot huset for tredje gang. Denne gangen føltes ventetiden enda verre. Martilde satt ytterst i stolen. Hjertet slo som besatt.

Kom igjen, kom igjen, kom igjen, ba hun inni seg. Skynd deg, Hallgrim.

Så kom han brått. Bærende på Gerd. Hun så ut som en fugleunge i armene hans. En tynn arm hang rundt halsen hans.

Martilde fikk en stor klump i halsen. «Gerd,» hvisket hun. «Jeg er her nå.»

Hallgrim satte henne forsiktig ned i rullestolen. Gerd så på henne med matte øyne mens Hallgrim grep ett håndtak på hver av stolene.

«Det blir vanskelig å trille begge stolene samtidig.»

Martilde hørte et strøk av bekymring i stemmen hans.

«Hva gjør vi?» spurte hun. «Vi må bort herfra.»

«Jeg …» Han klødde seg i hodet. «Jeg prøver å tenke.»

Martilde kjente at panikken var i ferd med å overmanne henne. Hun vendte blikket mot villaen. «Hallgrim!»

Et lys var blitt tent der inne. I neste øyeblikk gikk døren opp med et smell, og gjennom natten ljomet en skingrende stemme: «Stans dem!»

«Fortere!» bønnfalt Martilde.

Hallgrim peste, og Gerd så på henne med livredde øyne. Rullestolene humpet over den ujevne bakken mens han forsøkte å holde kontroll på dem begge samtidig. Den ene hånden hadde han på Martildes håndtak, den andre på Gerds. Han mistet snart kontrollen, samtidig som stemmen til Gerds tante ljomet igjen og igjen.

«Stans dem!»

De var delvis beskyttet av mørket, men nå ble lys tent i nabohusene.

«Dette går ikke,» hvisket Gerd. «Bare la meg bli igjen.»

«Nei,» sa Martilde bestemt. «Vi forlater deg ikke.»

Hallgrim kastet et raskt blikk bak seg mens stadig flere lys ble slått på i husene. Nå hørtes også dører som åpnet seg, og flere stemmer som ropte.

«Kanskje vi burde gjemme oss?» foreslo Martilde.

«Jeg tror det er for sent,» svarte Hallgrim andpustent.

Han prøvde å øke farten. Det gikk ikke. Martilde snudde seg og så at svetten rant nedover tinningene hans til tross for den kjølige kvelden.

Tantens rop fortsatte å skjære gjennom mørket. «Hjelp! De bortfører henne!»

Martildes mage slo knute på seg. Nå var det over. De kom aldri til å komme unna. Hallgrim kjempet på, men det var håpløst. Stolene skrenset hver sin vei, og nå hørte de skritt bak seg. Noen hadde tatt opp forfølgelsen. Eller var de flere? Martilde turte ikke å snu seg igjen. Det hadde vært en dristig plan, men uten Gustav var den umulig. Hun klarte ikke å legge fra seg at han hadde sviktet dem. Det var så feigt og …

Gerd skrek til. Stolen hennes var i ferd med å velte. Hun klamret seg til armstøttene mens Hallgrim kjempet for å gjenvinne balansen. Samtidig var skrittene nærmere nå. Det var utvilsomt flere som kom etter dem.

«Flytt deg! Jeg tar den ene.»

Han dukket opp fra ingensteds.

«Gustav!» gispet Martilde. «Hjelp oss!»

Han grep håndtakene på stolen hennes og satte straks opp farten.

«Hvor ble det av deg?» hveste Hallgrim.

«Jeg gjorde noe dumt.» Gustav pustet tungt. «Så kom jeg til fornuft. Jeg kunne ikke dra uten dere.»

Bak dem lød nye rop. «Der er de! Ta dem!»

Martilde dristet seg til å snu på hodet. Flere menn kom løpende nedover veien med lykter. Skrekken for å bli innhentet gjorde halsen trang, men Gustav satte opp farten enda mer. Hun knep øynene sammen, klamret seg til stolen og bidro på den eneste måten hun kunne. Hun ba en stille bønn om at de skulle slippe unna, at forfølgerne deres skulle gi opp og at Gerd skulle bli fri. Hun hadde ingen plan for hva som skulle skje når de kom hjem til Ask. Om de kom hjem til Ask. Hun visste bare at Gerd aldri mer skulle sperres inne.

«De tar oss igjen!» ropte Hallgrim. «Løp for livet!»

* *

Ekkoet av Annys skrik runget utover vannet.

Hun snudde seg brått, og rygget et skritt. I det svake lyset fra en enslig gatelykt fikk hun øye på kvinnen som hadde lagt hånden på skulderen hennes.

«Mille?»

Kvinnen, som Anny hadde møtt på Lises hus, trakk hånden til seg og så forskrekket ut.

«Unnskyld,» sa hun fort. «Jeg mente ikke å skremme deg.»

Anny presset en hånd mot brystet og forsøkte å få kontroll på pusten. «Herregud, Mille. Jeg trodde …»

Hun fullførte ikke setningen. Hun visste ikke engang hva hun selv hadde trodd.

Mille kastet et blikk mot motorbåten som lå fortøyd ved kaien. «Hva gjør du her ute alene så sent?»

Anny fulgte blikket hennes. Julie duppet rolig mot bryggekanten. Da hun først hadde oppdaget båten, hadde håpet blusset opp i henne. Men den var forlatt, og det var ingen spor etter hverken Martilde, Hallgrim eller Gustav.

«Jeg leter etter søsteren min, Martilde. Hun skulle ha reist hjem med denne båten i ettermiddag, men som du ser, er den fremdeles her.»

Mille så tankefullt på henne. «Er hun alene i byen?»

Anny ristet på hodet. «Martilde sitter i rullestol. Hun er her sammen med to venner.»

«Da trenger du helt sikkert ikke å bekymre deg,» smilte Mille.

«Vel, hun ringte moren vår og meldte at hun skulle overnatte hos onkelen vår, men hun har ikke dukket opp.»

Mille la hodet på skakke. «Hvorfor kom de til Bergen? Hva slags ærend hadde de her?»

Anny speidet utover vannet. «Martilde leter etter venninnen sin. Hun har hatt det vanskelig, og Martilde var redd for at noe var galt.»

«Så venninnen er forsvunnet?»

«På en måte.» Anny skjønte at dette hørtes innviklet ut. «Venninnen, Gerd, sitter også i rullestol, og hun har verger som ikke vil fortelle hvor Gerd er.»

«Underlig,» mente Mille.

Anny var enig. «Martilde er sikker på at vergen, som er Gerds tante og onkel, skjuler noe.»

«Hvor bor denne tanten?»

«I Sandviken.»

Mille ble stående taus noen sekunder, og Anny betraktet henne. Hun var søt, med blå øyne, liten oppstoppernese og fregner. Anny lurte på hvor den voldelige kjæresten hennes var i kveld, og hva Mille gjorde ved kaien alene. Men dette var ikke riktig tidspunkt å spørre.

«Burde du ikke begynne der?» spurte Mille etter å ha tenkt seg om. «I Sandviken, mener jeg.»

Anny var i ferd med å protestere, men fant ingen innvending. «Du har rett.»

Mille smilte forsiktig. «Det skjer innimellom.»

Til tross for uroen måtte Anny trekke på smilebåndet.

«Vil du at jeg blir med? Unge damer skal ikke gå alene ute om kvelden.»

«Det trenger du ikke,» svarte Anny, selv om det ikke fristet å reke rundt i mørket. «Du har sikkert annet du skal.»

Mille trakk på skuldrene. «Egentlig ikke, og nå har jeg veldig lyst til å finne søsteren din.»

Anny smilte lettet. «Takk.»

De begynte å gå. Gatene lå nesten folketomme. Enkelte steder sivet det lys ut gjennom gardinsprekker som, sammen med gasslyktene, viste vei. Bare lyden av deres egne fottrinn fulgte dem gjennom kvelden. Anny hadde ikke adressen, men moren hadde kunnet fortelle hvilken del av Sandviken Gerd bodde i.

De hadde passert Bryggen og Mariakirken, og tok snarveien gjennom et smau, da Mille plutselig stanset. «Vent!»

Anny stoppet også. «Hva er det?»

Mille løftet hånden til øret. «Hører du det?»

Først hørte ikke Anny noen ting. Så nådde lydene henne. Raske steg og snart også hissige rop.

Mille grep henne i armen. «Inn til siden.»

De trakk seg inn i skyggene mellom to bygninger. Lydene kom nærmere, og med ett dukket de opp. Gustav kom løpende med begge hendene hardt rundt håndtakene på Martildes rullestol. Han løp som om hele verden var i ferd med å rase sammen bak ham. Like etter kom Hallgrim med det som måtte være Gerds rullestol.

Han løftet blikket, og for et eviglangt sekund stanset tiden. Hjertet hennes slo et øredøvende slag mens øynene deres låste seg i hverandre. Et øyeblikk som rommet tusen følelser. Så var det over.

«Løp!» brølte han.

Rullestolene suste videre over brosteinen.

«De er rett bak oss!» ropte Gustav.

I neste øyeblikk så Anny dem. En flokk rasende menn, og hun visste hvor farlige slike kunne være.

Mille svor lavt og så seg fort rundt. Så grep hun tak i en stor tretønne som sto lent mot veggen. «Anny, hjelp meg.»

«Hva?»

«Bare hjelp meg!»

De grep tak i tønnen sammen. Den var tung, men ikke umulig å flytte. Med en kraftig dytt fikk de den til å tippe. Så begynte den å rulle gjennom det smale smauet. Raskere og raskere. Den dundret over brosteinen med et brak som fikk hele gaten til å runge. Et øyeblikk senere lød et sint brøl. Lyden av løpende føtter ble avløst av eder og forvirrede rop. Tønnen hadde truffet akkurat der de håpet.

Mille grep Annys hånd. «Kom!»

De løp. Anny kastet et siste blikk over skulderen. Det lot til at de hadde klart å sinke forfølgerne, men hvor lenge?

* *

Hedvig trodde ikke sine egne øyne. Hånden hennes holdt fortsatt i et stramt grep om armen til personen hun hadde jaget fra tunet og inn i skogen. De sto og så på hverandre mens månen tittet frem mellom skyene og kastet et blekt skjær over stien. Hedvigs puls hamret i tinningene. Hun hadde sett for seg så mange forskjellige ansikter som kunne stå bak de mystiske beskjedene. Men ikke dette.

Julie Lunde stirret forskrekket tilbake. Underleppen skalv, og Hedvig var sikker på at ungpiken ville flykte dersom hun fikk sjansen. Så hun slapp ikke grepet om armen hennes mens hun forsøkte å få frem spørsmålet sitt.

«Hva er det egentlig du driver på med?» spurte hun til slutt.

«Kan vi sette oss,» pep Julie og nikket mot en mosegrodd stein.

Hedvig vurderte å trekke henne med seg tilbake til Haugli, og la henne stå til ansvar overfor Hallgrim også. Men så minnet hun seg selv på alt det fæle Julie hadde opplevd og at hun fremdeles var et barn, og nikket. «Om du løper av gårde når jeg slipper armen din, blir jeg nødt til å snakke med foreldrene dine.»

«Ikke gjør det!» ba Julie innstendig. «Jeg lover! Jeg skal ikke løpe.»

Hedvig valgte å stole på henne, og de satte seg på steinen, selv om det var altfor kaldt å bli sittende slik.

«Er det du som har skrevet og levert alle de anonyme beskjedene?»

Julie svarte ikke. Hun satt taus og stiv, med bortvendt ansikt.

«Du blir nødt til å svare på spørsmålene mine,» sa Hedvig skarpt.

«Ja, det var meg.» Bekjennelsen var ikke mer enn en hvisken.

«Men hvorfor? Jeg forstår ikke.»

Julie vred hodet mot henne. Blikket hadde mørknet. «Jeg trodde du var smart. Har du ikke regnet det ut ennå?»

Hedvig sukket. «Nei, og nå er jeg lei av denne leken. Hvorfor skrev du disse lappene? De er jo helt ubegripelige.»

Julie så oppgitt på henne, som om hun virkelig syntes at Hedvig var treig. «Vet du at jeg er veldig glad i julen? Jeg begynner å lengte allerede i september.»

Hedvig hevet et bryn. «Julen? Hvorfor snakker du om …» Hun avbrøt seg selv. «Nei, det visste jeg ikke.»

Julie fortsatte. «Jeg gikk opp på loftet for å se på julepynten. Det er englene jeg liker best. Den største setter far i toppen av juletreet.» Hun kniste. «Men når far ikke ser, må jeg holde stigen slik at mor kan klatre opp og rette på den, så den står slik den skal. Det er vår hemmelighet. Menn tror de er så dyktige, men de får ikke med seg alt kvinner gjør.»

Hedvig var enig, men hun forsto ikke hva dette hadde med beskjedene om hennes far å gjøre. Hun bestemte seg likevel for å være tålmodig og stole på at forklaringen ville komme, bare Julie fikk den tiden hun trengte.

«Da jeg hadde lagt englene forsiktig tilbake og skulle til å gå ned, falt blikket mitt på den gamle sjømannskisten. Den var svært støvete, og jeg antok at ingen hadde åpnet den på mange år. Jeg ble nysgjerrig og gløttet på lokket.»

Julie slo armene rundt seg selv, og Hedvig forsto at de var i ferd med å nærme seg noe viktig.

«Det var mye rot i kisten, alt fra taustumper til en gammel hatt. Jeg gravde meg gjennom alt som lå der. Ikke fordi det var så spennende, men fordi jeg ikke hadde noe bedre å gjøre. I bunnen fant jeg et treskrin. Det var enkelt og uten utsmykninger, og da jeg åpnet det, var det tomt. Jeg skulle til å legge tilbake alt, da jeg merket at det var noe underlig ved skrinet. Det virket så grunt på innsiden. Etter å ha undersøkt det nærmere oppdaget jeg den falske bunnen.»

Julie trakk pusten mens Hedvig så vidt pustet. Hun kjente på seg at de nå for alvor nærmet seg …

«Det lå brev gjemt under den falske bunnen. To brev fra to forskjellige kvinner.» Julie bøyde nakken som om hun skammet seg. «Begge brevene var til far.»

«Og?» spurte Hedvig.

Julie hevet blikket og så henne i øynene. «Det ene brevet var fra din mor, Viola. Hun fortalte at hun var med barn, men at hun ikke forventet noe fra ham fordi han var gift, og hun ville ikke ødelegge for ham.»

Hedvig hadde ikke visst hvor anspent hun var i kroppen før hun sank sammen på steinen. «Sier du at … Er … Er din far … Er herr Lunde …»

Julie nikket. «Min far er også din far. Og Hallgrims, så klart,» la hun til.

Hedvig hadde vært så sikker på at det var Simonsen som var faren hennes, helt til hun spurte ham og fikk det avkreftet. Deretter hadde hun begynt å mistenke Lucien, selv om det ble påstått at han ikke hadde vært på Ask tidligere. Men han og Berdine var tvillinger, akkurat som Hallgrim og hun, og hun hadde hørt at slikt kunne gå i arv. Men aldri hadde hun mistenkt herr Lunde, ikke så mye som et sekund.

«Skal du ikke si noe?» spurte Julie.

Hedvig slo ut med armene. «Jeg vet ikke hva jeg skal si.» Hun forsøkte å samle tankene. «Kan du fortelle meg hvorfor du skrev de beskjedene? De var ikke særlig hyggelige.»

«Fordi jeg var sint,» svarte Julie sammenbitt og uten nøling. «Jeg er sint!»

«På meg?» Hedvig rynket pannen. «Er du sint på meg?»

«Nei! Eller … kanskje litt. Men jeg er mest sint på far. Han er en horebukk!»

Hedvig sperret opp øynene. «Jeg tror ikke du bør snakke slik om faren din. Men hvorfor er du sint på meg?»

«Fordi du vil ødelegge alt. Når mor får vite …»

«Jeg tror hun allerede vet det,» glapp det ut av Hedvig.

Nå var det Julies tur til å se sjokkert ut. «Hvorfor tror du det?»

«Jeg traff på henne da hun besøkte min mors grav.»

«Du tror hun har dårlig samvittighet fordi moren din ble utstøtt?»

Hedvig trakk på skuldrene. «Jeg vet ikke, men det kan være en forklaring på hvorfor fru Lunde besøker gravplassen så sent at hun ikke risikerer å møte på andre.»

«Men hun har ikke gjort noe galt,» innvendte Julie. «Det er far som har oppført seg som en …»

«Du trenger ikke å si det igjen,» avbrøt Hedvig. «Og jeg forstår hvordan du kjenner det.»

Julie fnøs. «Nei, det gjør du ikke. For deg er vel dette som en drøm som går i oppfyllelse. Du kan bli storbondens datter, og ikke måtte løfte en finger før en velstående frier vil sette en ring på den.»

Hedvig klarte ikke å la være å le. «Og du tror det er det jeg vil med livet mitt?»

«Dette er ikke noe å le av.» Julie la armene i kors. «Jeg burde ha brent de pokkers brevene og glemt dem.»

«Så hvorfor gjorde du ikke det?»

Julie mumlet noe uhørlig.

«Hva sa du?»

«Jeg sa at du har rett til å vite!» Stemmen hennes gikk opp i fistel.

Hedvig prøvde å legge en arm rundt henne, men hun ristet den av seg. De satt en stund i taushet.

«Hvem er den andre kvinnen som skrev til din far?» spurte Hedvig til slutt. Hun turte ikke engang å gjette.

Nå var det Julie som lo. «Du er virkelig ikke særlig smart.»

«Og du er ikke særlig hyggelig,» fnøs Hedvig tilbake.

«Du skal få en ledetråd.» Julie smilte skjevt. «Hvem er du blitt forvekslet med?»

Hedvig rynket pannen mens hun grublet. Like etter gispet hun idet det gikk et lys opp for henne. «Det kan ikke være sant!»

«Hvorfor tror du de flyttet fra Ask? Hun skrev om det i brevet. Far valgte sine elskerinner med omhu. Ingen ønsket å ødelegge for ham. De trakk seg bare unna med sine løsunger.»

Hedvig var i ferd med å bruse opp, men minnet seg selv på at Julie var såret og lei seg. «Din far hadde et forhold til Hanna Hanevik,» konstaterte hun.

Julie nikket. «Hun har vel en hel skokk unger nå, som jeg har forstått det, men de to eldste kommer fra far.»

«Mona og Babben,» hvisket Hedvig.

Mona var like mørk som Hallgrim, og Babben var like lys som hun selv. Likheten mellom Babben og Hedvig hadde blitt brukt for å lure mennene som var ute etter Babben. Så like var de at det hadde lykkes. Burde hun ha forstått det allerede da?

«Finnes det flere?»

«Ikke som jeg vet om,» svarte Julie. «Synes du ikke det holder? Gustav og jeg har fire bastardsøsken.»

Hedvig strøk hånden over steinens fuktige mose. Søkte det som var kjent og trygt.

«Hva har du tenkt å gjøre nå som du vet?» spurte Julie.

«Jeg vet ikke,» svarte Hedvig. «Jeg har faktisk ingen anelse.»

